AFGØRELSE nr. 1/98 TRUFFET AF AVS/EF-TOLDSAMARBEJDSUDVALGET den 16. oktober 1998 om en undtagelse fra definitionen af begrebet »varer med oprindelsesstatus« for at tage hensyn til Fijis særlige situation, for så vidt angår produktionen af tunfiskekonserves (HS-pos. ex 16.04) (meddelt under nummer K(1998) 2708) (98/624/EF)

AVS/EF-TOLDSAMARBEJDSUDVALGET HAR -

under henvisning til fjerde AVS/EF-konvention, undertegnet i Lomé den 15. december 1989, revideret ved aftalen undertegnet på Mauritius den 4. november 1995, særlig artikel 31, stk. 1, protokol nr. 1 dertil, og

ud fra følgende betragtninger:

Nævnte protokol indeholder bestemmelser om undtagelser fra oprindelsesreglerne, som kan indrømmes, når udviklingen af bestående industrier eller oprettelse af nye industrier berettiger hertil;

for staterne i Afrika, Vestindien og Stillehavet (AVS-staterne) gælder der allerede automatisk en undtagelse for tunfiskekonserves inden for et årligt kontingent på 4 000 tons; hele dette kontingent er blevet tildelt, heraf en årlig mængde på 2 600 tons til Fiji indtil år 2000;

den 23. juni 1998 indgav AVS-staterne en anmodning på Fijis regerings vegne om en undtagelse fra protokollens oprindelsesregler vedrørende en mængde tunfiskekonserves på 8 250 tons fremstillet i dette land mellem 1. maj 1998 og 29. februar 2000;

proceduren i artikel 31, stk. 1 til 7, i nævnte protokol finder anvendelse; ifølge anmodningen er den værdi, der tilføres de varer uden oprindelsesstatus, der anvendes i Fiji, på under 45 % af værdien af færdigvaren;

EF's konservesindustri er allerede udsat for et intenst konkurrencepres; navnlig arbejdsomkostningerne er afgørende for prisfastsættelsen; enhver yderligere åbning af markedet ud over den, der indrømmes med denne afgørelse for produkter fra lande med lave arbejdsomkostninger, vil fordreje konkurrencen og påføre tunfiskekonservesindustrien i Fællesskabet alvorlig skade; det gælder særlig i øjeblikket, hvor EF-markedet er stagnerende, idet nogle medlemsstater er stærkere berørt end andre;

anmodningen om en undtagelse er fremsat i henhold til de relevante bestemmelser i protokol nr. 1, navnlig artikel 31, stk. 5, som vedrører AVS-østater;

undtagelsen, som vedrører en begrænset mængde, vil ikke kunne påføre en etableret EF-industri alvorlig skade i betragtning af de påregnede importmængder, forudsat at betingelserne vedrørende mængder tilsyn og varighed overholdes;

der kan derfor i medfør af artikel 31, stk. 1, indrømmes Fiji en undtagelse for 950 tons for 1998, 1 700 tons for 1999 og 200 tons for perioden fra den 1. januar 2000 til den 29. februar 2000 -

TRUFFET FØLGENDE AFGØRELSE:

Artikel 1

Uanset de særlige bestemmelser i bilag II til protokol nr. 1 til fjerde AVS/EF-konvention anses tunfiskekonserves henhørende under HS-pos. ex 16 04, som er fremstillet i Fiji på basis af varer uden oprindelsesstatus, for at have oprindelse i Fiji i overensstemmelse med bestemmelserne i denne afgørelse.

Artikel 2

Den i artikel 1 omhandlede undtagelse omfatter de mængder, der er angivet i bilaget til denne afgørelse, og som udføres af Fiji fra den 1. juni 1998 til den 29. februar 2000.

Artikel 3

De i stk. 2 omhandlede mængder forvaltes af Kommissionen, som træffer alle administrative foranstaltninger, som den skønner egnede til at sikre en effektiv forvaltning heraf.

Når en importør i en medlemsstat indgiver en angivelse om overgang til fri omsætning sammen med en ansøgning om anvendelse af denne afgørelse, meddeler medlemsstaten, hvis angivelsen antages af toldmyndighederne, Kommissionen, at den ønsker at trække en mængde svarende til dens behov.

Ansøgningerne om træk skal indeholde datoen for angivelsernes antagelse og straks fremsendes til Kommissionen.

Kommissionen tillader træk i kronologisk orden efter den dato, på hvilken medlemsstaternes toldmyndigheder har antaget angivelsen om overgang til fri omsætning, sålænge de disponible mængder tillader det.

Hvis en medlemsstat ikke udnytter en trukket mængde, tilbageføres den så snart som muligt til det relevante kontingent.

Hvis ansøgningerne overstiger den disponible mængde på et givet kontingent, tildeles mængderne pro rata. Kommissionen underretter medlemsstaterne om, hvilke mængder der trækkes på kontingentet.

Hver medlemsstat skal sikre importørerne vedvarende og lige adgang til de disponible mængder.

Artikel 4

I rubrik 7 på EUR.1-certifikater, der udstedes i medfør af denne afgørelse, anføres:

»Undtagelse - afgørelse nr. 1/98«

Artikel 5

Fijis toldmyndigheder træffer de nødvendige foranstaltninger til at føre mængdekontrol med udførslen af de i artikel 1 nævnte produkter. Med henblik herpå skal alle varecertifikater, som de udsteder inden for rammerne af denne afgørelse, henvise dertil. Fijis kompetente myndigheder sender hvert kvartal Kommissionen en opgørelse over de mængder, for hvilke der er udstedt EUR.1-varecertifikater i medfør af denne afgørelse, med angivelse af certifikaternes løbenumre.

Artikel 6

Staterne i Afrika, Vestindien og Stillehavet (AVS-staterne), Fællesskabet og medlemsstaterne skal hver især træffe de nødvendige foranstaltninger til denne afgørelses gennemførelse.

Artikel 7

Denne afgørelse træder i kraft på dagen for vedtagelsen.

Den anvendes fra den 1. juni 1998.

Udfærdiget i Bruxelles, den 16. oktober 1998.

På AVS/EF-Toldsamarbejdsudvalgets vegne

M. VANDEN ABEELE

P. MAINGI MWANZIA

Formænd

BILAG

>TABELPOSITION>